聞鄰舟琵琶
作者：朱翌
朝代：宋

paragraphs: 檣烏逐風不停飛，尾燕掠水東復西。
蠻弦金撥竊私語，行客轉頭聲更悲。
擾擾雲吹寶鬟綠，新妝半隠朱簾曲。
無限柔情指下生，誰道彈絲不如竹。
谷兒指法來帝城，曹供奉傳新曲名。
香山居士家有此，何况更聞江上聲。
路轉溪回雙櫓咽，彈盡胡笳十八拍。
山頭日落暮潮平，一带荷花自秋色。